SKRIFTLIG FORESPØRGSEL E-0160/02

af Cristiana Muscardini (UEN) til Kommissionen

(1. februar 2002)

Om: Variant af hæmoglobin (HbC) mod malaria

I tidsskriftet Panorama af 17. januar 2002 stod der en notits om, at en række forskere på Sapienza-universitetet i Rom under ledelse af dr. David Modiano har opdaget, at en genetisk variant af hæmoglobin, HbC, beskytter mod de alvorligste former for malaria.

Undersøgelsen, der blev udført på over 4 000 mennesker fra den etniske gruppe Mossi i Burkina Faso, har vist, at beskyttelsen er 29 % i heterozygotiske individer (hvor det muterede gen kun er til stede i ét af kromosomerne) og 90 % i homozygotiske individer (bærere af mutationen på begge kromosomer). Det er første gang, at en genetisk mutation er fordelagtig i homozygotiske individer. Det er forskernes opfattelse, at hæmoglobin-varianten i dette område til sidst vil erstatte de andre.

I betragtning af de værdifulde forskningsresultater og de typiske tropesygdommes genopdukken også i Europa kan Kommissionen besvare følgende spørgsmål:

1. Har Kommissionen kendskab til disse undersøgelser?

2. Kan den opgive tal vedrørende hyppigheden af denne sygdom på Fællesskabets område?

3. Har den givet støtte til forskning inden for dette område?

4. I bekræftende fald, mener den ikke, den bør bekræfte resultaterne af denne forskning?

5. Hvilke initiativer agter den at tage for at yde bistand til de afrikanske befolkninger, som stadig rammes af denne sygdom?

Svar afgivet på Kommissionens vegne af Philippe Busquin

(22. marts 2002)

1. Kommissionen har kendskab til de undersøgelser, der nævnes af det ærede parlamentsmedlem, idet den har delfinansieret projektet IC18-CT98-0361, hvori italienske, britiske, svenske, maliske og burkinske forskere samarbejder. Finansieringen finder sted under programmet om internationalt samarbejde under det fjerde rammeprogram for forskning og teknologisk udvikling, og Fællesskabets bidrag beløber sig til 490 000 EUR.

2. Antallet af deklarerede tilfælde af malaria i Fællesskabet er mellem 1995 og 1999 steget med 49 %, så de er nået op på i alt 12 758 deklarerede tilfælde (99 % af tilfældene er kommet udefra og kun nogle ganske få er opstået inden for Fællesskabets grænser) i 1999. Malaria i Fællesskabet skyldes hovedsagelig indførelse af malaria fra tropiske og subtropiske lande, hvor sygdommen er konstant forekommende. Man bemærker en stigning af malariasmitte i de nye uafhængige stater i Kaukasus og Centralasien samt variabel, men konstant forekomst i Tyrkiet. Den fortsatte stigning i internationale rejser (se meddelelse fra Verdensturistorganisationen fra 1998) som også foregår til områder, hvor der er stor smittefare og manglende overholdelse af metoder til individuel beskyttelse ligger bag denne stigning. Tyskland, Frankrig, Italien og Det Forenede Kongerige er de medlemsstater, der berøres mest i Fællesskabet (en oversigt over situationen i medlemsstaterne sendes til det ærede medlem og til Parlamentets generalsekretariat).

3. Kommissionen har været og agter at vedblive at være en af de største tildelere af midler til forskning i malaria. Over 100 projekter er allerede blevet finansieret.

4. Ethvert bidrag til viden om malarias fysiopathalogi og biologiske årsager kan være af stor værdi i den nuværende kamp mod malaria. Forskningen drejer sig dog stadig mere om at udvikle andre interventioner, f.eks. vaccination og nem tilgængelig behandling.

5. Kommissionen støtter sundhedssystemerne i de afrikanske lande ganske betydelig ved at yde støtte til projekter, sektorer og det almindelige budget. Dette medvirker til, at landene kan forebygge, behandle og kontrollere malaria, hvilket er et centralt element i de nationale sundhedsstrategier i Afrika. Kommissionen er også i færd med at iværksætte et program til fremskyndet indsats imod human immundefekt virus (HIV/AIDS), tuberkulose (TB) og malaria, idet alle disse sygdomme er forbundet med fattigdom. Programmet søger at øge virkningen af eksisterende velkendte interventioner (navnlig at sikre nem adgang til effektiv malariabehandling og udstrakt anvendelse af net, der er behandlet med insektmiddel); at øge adgang til medicin til en overkommelig pris og at øge forskning og udvikling af nye generationer medicin og vacciner. Kommissionen har været særdeles involveret i oprettelsen af en global fond til at bekæmpe HIV/AIDS, TB og malaria og har sæde i den første bestyrelse. Dette nye finansieringsinstrument har lovning på midler til et beløb på USD 1,9 mia. (Fællesskabet har til en begyndelse forpligtet sig til 120 mio. EUR).

Det forventes, at der i 2002 bliver yderligere 500-700 mio. USD til rådighed for landene, idet de første uddelte beløb meddeltes i april 2002. Meget heraf bliver til gavn for indsatsen til at holde malaria under kontrol i Afrika.